पंजाब और हरियाणा हाई कोर्ट ने बलात्कारी बाबा राम रहीम के जेल से प्रवचन देने की मांग से जुड़ी याचिका को खारिज कर दिया है। बुधवार (24 जनवरी) को इस याचिका पर अदालत में सुनवाई हुई। राम रहीम के अनुयायियों ने मांग की थी कि राम रहीम को रोहतक जेल से लाइव या रिकॉर्डेड प्रवचन देने दिया जाए। बाबा के भक्तों ने इसके लिए अभिव्यक्ति की आजादी का हवाला दिया था। डेरा सच्चा सौदा से जुड़े लोगों ने सोमवार (22 जनवरी) को पंजाब और हरियाणा हाईकोर्ट में याचिका दायर कर कहा था कि एक कैदी होने के बावजूद गुरमीत को अभिव्यक्ति की आजादी, संगठन बनाने की आजादी और एक कैदी की आजादी है। याचिका में कहा गया था कि जेल से बाबा को साप्ताहिक, पाक्षिक या फिर मासिक प्रवचन की अनुमति दी जाए। अदालत से मांग की गई थी कि उसकी ओर से जेल अधिकारियों को यह निर्देश दिया जाए। मालवा इंसा फॉलोअर्स डेरा सच्चा सौदा एसोसिएशन बठिंडा की ओर से दायर इस याचिका में कहा गया था कि भक्तों की आस्था डेरा में कायम रहे इसलिए जरूरी है कि उन्हें प्रवचन की इजाजत दी जाए।